Hei sinä yhdistyksemme jäsen.

Alkanut vuosi on ollut kiireinen ja monivivahteinen. Yhdistyksemme uusi hallitus aloitti toimintansa, ja hallituksessa on sopiva sekoitus entisiä ja uusia hallituksen jäseniä. Opeteltavaa on ollut paljon ja ongelmien ratkaisuja sitäkin enemmän. Mutta näistä on tähän asti selvitty. Kuluva vuosi on muutosten vuosi kokonaisuudessaan.

Pääluottamushenkilön uusintavaalit pidettiin tammikuussa, ja pitkäaikainen pääluottamusmies vaihtui pääluottamushenkilöksi. Kiitos **Reijo Räsänen** kuluneesta kymmenestä vuodesta ja tuhansista työtunneista. **Eini Kirsikka-aholle** onnea uuteen pestiin.

Seuraavana oli vuorossa yhdistyksemme edustajiston vaalit ja vielä sen perään luottamushenkilövaalit. Luottamushenkilöiksi valittiin Liiketoiminta-alue 1. **Päivi Ahonen, joka on myös varapääluottamushenkilö.** Liiketoiminta-alue 2. **Päivi Asikainen** ja Liiketoiminta-alue 3–4. **Toni Karkkonen.** Onnittelut valituille. Luottamushenkilöiden yhteystiedot löytyvät yhdistyksen sivuilta. **Luottamushenkilöiden poissa ollessa heitä tuuraa Eini Kirsikka-aho kaikilla toimialueilla.**

Samassa ryppäässä lakkoilimme parempien palkkojen ja työolojen vuoksi kahteen otteeseen, joihin osallistui upeasti useampi sata jäsentä. Kiitos sinulle, että osaltasi osallistuit työtaisteluun. Lakkovahteja saimme reilusti enemmän kuin edellisen lakon aikana, joten kiitos myös kaikille lakkovahteina toimineille.

Jos sinä jäsenenä mietit, että mitähän se hallitus oikein puuhaa, niin näitä asioita olemme työstäneet tapaus kerrallaan työtunteja säästämättä.

Lähetettyjen viestien tulva saattoi jo tuntua joistakin jäsenistä ärsyttävältä, mutta oli tärkeää, että sinä jäsen tiesit missä mennään. Jos mietit, miksi lakon aikana tuli useita viestejä, niin selitys on selkeä. Tuhannen jäsenen tietojen yhdistäminen oikeisiin työpisteisiin ei ole mikään helppo tehtävä, ja Jari ja Atte tekivät töitä saadakseen kaikille oikean tiedon. Virhelähetyksiltä ei voinut välttyä. Siksi on äärettömän tärkeää, että sinä jäsen käyt päivittämässä omat tietosi **OMA JHL:ssä, johon myös päivität työkohteesi aina, kun se vaihtuu.** Jos et osaa sitä tehdä, niin autamme kyllä.

Kevätkokous oli 26.4. Hatsalan koululla, jonne harmiksemme jäsenet eivät tietään löytäneet. Kevät- ja syyskokoukset ovat avoimia kokouksia kaikille jäsenille, joissa voit vaikuttaa ja antaa äänesi kuulua. Tervetuloa rohkeasti mukaan syyskokoukseen tulevana syksynä!

Kevät on jo pian menneen talven lumia ja kaikkien ajatukset lienevät jo tulevassa kesässä ja kesälomassa. Muistathan upean jäsenedun eli jäsenten omistaman vapaa-ajanviettopaikan Tavikallion, jossa on vielä vapaita päiviä tai iltoja vuokrattavana. Ohjeet ja vuokraustiedot löytyvät yhdistyksen kotisivuilta JHL863. Muita jäsenetuja ilmestyy vähitellen yhdistyksen sivuille, joten käyhän aktiivisesti tarkistamassa, mitä kivaa on tiedossa.

Vain sinä voit vaikuttaa toimintaamme, anna palautetta, kehitysehdotuksia ja osallistu!

Syksyä kohti mennessä vauhti vain kiihtyy, kun hyvinvointialue laajenee ja uusia alueita liittyy meihin. Hyvinvointialueen yhdistymisen myötä meille tulee uusia työntekijöitä ja JHL863 saa myös uusia jäseniä. Toivotamme heidät ilolla tervetulleeksi .

Olethan yhteydessä hallituksemme jäseniin. jos jokin asia askarruttaa mieltäsi.

Kaikille oikein mukavaa ja aurinkoista kesää ja mukavaa lomaa. 😉

toivottaa

Arja Kokkonen, JHL863 hallituksen puheenjohtaja